पीली और सफेद लाइन बनाकर तय की जाएगी व्यापारियों की सीमा
नगर के मुख्य बाजार में पसरे अतिक्रमण के कारण लोगों का सड़कों पर चलना दूभर हो गया है। दुकानदारों ने सड़कों पर अतिक्रमण कर दुकानें लगा ली हैं। दुकानों का आधा सामान दुकान के अंदर और उससे ज्यादा सड़कों पर होता है। इससे वाहन चालकों को निकलने में परेशानी होती है, वहीं सड़कें भी संकरी होती जा रही हैं। अब सड़क पर पीली और सफेद लाइन बनाकर व्यापारियों को अपनी हद में रहने के निर्देश दिए जाएंगे।
पुलिस एवं राजस्व विभाग की अनदेखी के कारण पुरानी बस्ती का बड़ा एवं छोटा बाजार वर्षों से अतिक्रमण की चपेट में है। इससे नगरवासियों को परेशानी का सामना करना पड़ रहा है। अतिक्रमण के कारण पैदल यात्री एवं वाहनों का आवागमन परेशानी भरा होता है। जनसंख्या एवं क्षेत्रफल के आधार पर सब्जी मंडी प्रांगण और छोटा नजर आने लगा है।
ग्रामीण क्षेत्रों से आने वाली सब्जी मंडी परिसर में नहीं समाती। बड़ी मस्जिद के सामने, दुर्गा उत्सव अखाड़ा मैदान सभी स्थानों में सब्जियों की दुकानें लगाई जा रही हैं। प्रतिदिन गुरुवार हाट बाजार की तरह सब्जी मंडी में भीड़ रहने के कारण आम लोगों को निकलने में कठिनाइयों का सामना करना पड़ता है। सब्जी की दुकानें, फल विक्रेता, हाथ ठेले आदि की दुकानें रास्ते पर लगने के कारण बाजार के बडे़ रास्ते गलियों में सिमट कर रह गए हैं।
बेतरतीब खड़े होते हैं वाहन
बाजार आने वाले दोपहिया एवं चार पहिया वाहनों को बेतरतीब तरीके से बाजार में खड़ा किया जाता है। वहीं पार्किंग व्यवस्था नहीं होने के कारण ग्रामीण जहां मर्जी होती है वहीं अपना वाहन खड़ा कर देते हैंं। इन्हें रोकने के लिए कोई पुलिस व्यवस्था नहीं है और न ही नियत स्थान पर पार्किंग है।
सड़कों पर लगती हैं खुले आम दुकानें
किराना, सब्जी व अन्य दुकानदारों का समान दुकान के बाहर रख दिया जाता है। इसके साथ ही ग्राहक अपने वाहन रास्ते में खड़े कर देते हैं, जिससे मार्ग अवरुद्ध हो जाता है। दुकानदारों को सामान बाहर रखने की निश्चित सीमा एवं सब्जी-फल विक्रेताओं को निश्चित स्थान व जगह का क्षेत्रफल निर्धारित किया जाना चाहिए।
नहीं है व्यवस्थित सब्जी बाजार
नगर के बीचोंबीच सब्जी बाजार एवं सब्जी मंडी संचालित हो रही है। सब्जी बाजार की दुकानें व्यवस्थित ढंग से न लगना अतिक्रमण को प्रोत्साहन देता है। फुटकर व्यापारी हाथ ठेला भी मनमर्जी से रोड पर ही खड़ा करके धंधा करते हैं। इससे रोड जाम हो जाता है। टॉकीज चौराहे से लेकर छोटा एवं बड़ा बाजार मार्ग दुकानों की गिरफ्त में रहता है। न तो सब्जी विक्रेता नियत स्थानों पर दुकानें लगाते हैं और न ही हाथ ठेला एवं फल विक्रेता नियत ठिकानों पर अपना धंधा करते है। इससे नगर वासियों सहित महिलाओं, स्कूली बच्चों को निकलने में परेशानियों का सामना करना पड़ता है।
भारी वाहनों से लगता है जाम
नगर के अंदर सभी व्यापारियों के बडे़-बडे़ प्रतिष्ठान होने के कारण भारी माल वाहक वाहन लेकर अंदर जाते हैं। इस कारण बाजार में जाम लगता है। इन वाहनों का नगर में प्रवेश करने का कोई समय निश्चित नहीं है।
ग्रामीण क्षेत्र का सबसे बड़ा खरीदी केन्द्र
क्षेत्र का बड़ा व्यापारिक केन्द्र है, जहां लगभग 200 गांवों के ग्रामीण, किसान, मजदूर रोज नगर में आकर खरीदारी करते हैं। बाजार में मवेशियों के कारण भी जाम की स्थिति बनती है। नगर के नेपाल सिंह राजपूत, शैलेन्द्र पटेल, रविन्द्र भावसार, लक्ष्मी भार्गव, आशीष सोनी, राजेन्द्र नाथ विदुआ, विनोद साहू, अजय जैन, तारिक अली ने मांग की है कि वाहनों के प्रवेश का समय निश्चित किया जाना चाहिए तथा छोटे वाहनों लिए पार्किंग होना चाहिए।
की जाएगी कार्रवाई
नगर पंचायत दुकानों की सीमा को रेखांकित करेगी। यदि इसका कोई उल्लंघन करता है तो उस पर आर्थिक दंड के साथ कार्रवाई की जाएगी। पीसी पांडे, तहसीलदार
डाली जाएगी लाइन
समिति की बैठक में यह निर्णय लिया गया है कि बाजार में पीली एवं सफेद लाइन डालकर व्यापारियों की सीमा निर्धारित की जाएगी। जिससे बाजार में जाम की समस्या से निजात मिलेगी। सज्जन सिंह मुकाती, थाना प्रभारी
सीमाओं का करेंगे रेखांकन
शीघ्र हम परिषद द्वारा नगर के राष्ट्रीय मार्ग एवं मुख्य बाजार मे सीमाओं का रेखांकन निर्धारित करेंगे। व्यापारियों द्वारा उल्लंघन करने पर पुलिस प्रशासन के सहयोग से हटाया जाएगा। रामशंकर व्यास,सीएमओ
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva